
Dosar nr. 6/J/2008
                                 SECŢIA PENTRU JUDECĂTORI
    HOTĂRÂREA NR. 12 J / 29 aprilie 2009
Pe rol soluţionarea acţiunii disciplinare formulată de Comisia de disciplină pentru judecători împotriva pârâtei judecător O.A.N. de la Judecătoria S, având ca obiect abaterile disciplinare constând în refuzul nejustificat de a îndeplini o îndatorire de serviciu şi efectuarea cu întârziere a lucrărilor, din motive imputabile, prevăzute de art. 99 lit. g) şi i) din Legea nr. 303/2004 privind statutul judecătorilor şi procurorilor, republicată cu modificările şi completările ulterioare.
Dezbaterile în cauză au avut loc la data de 08 aprilie 2009, fiind consemnate în încheierea de şedinţă din acea dată, ce face parte integrantă din prezenta hotărâre, când Secţia având nevoie de timp pentru a delibera şi pentru a da posibilitate pârâtei judecător O.A.N. de a depune concluzii scrise, a amânat pronunţarea pentru, 29 aprilie 2009 şi a dat următoarea hotărâre:
      SECŢIA PENTRU JUDECĂTORI
Deliberând asupra acţiunii disciplinare, reţine următoarele:
Prin acţiunea disciplinară înregistrată pe rolul Secţiei pentru judecători, la data de 25.07.2008, sub nr. 3/J/2008, astfel cum a fost precizată ulterior la termenul de judecată din data de 24.09.2008, Comisia de disciplină pentru judecători a solicitat Secţiei, ca prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pârâtei judecător O.A.N. de la Judecătoria S, pentru săvârşirea abaterilor disciplinare constând în refuzul nejustificat de a îndeplini o îndatorire de serviciu şi efectuarea cu întârziere a lucrărilor din motive imputabile, prevăzute de art. 99 lit. g) şi i) din acelaşi act normativ.
În motivarea acţiunii disciplinare s-a reţinut că în mai multe dosare pârâta judecător O.A.N. nu a pronunţat în termen hotărârile şi nu a consemnat situaţia dosarelor în condica şedinţelor de judecată, aspecte care au condus la îngreunarea activităţii întregii instanţe şi influenţând negativ percepţia justiţiabililor asupra activităţii instanţei, aprecierile negative fiind determinate de faptul că aceştia nu puteau lua la cunoştinţă despre situaţia dosarelor personale.

Totodată, s-a reţinut că la data de 16.07.2008 pârâta judecător O.A.N. înregistra un număr de 107 hotărâri neredactate în termenul legal, respectiv 19 hotărâri pronunţate în luna februarie 2008, 24 hotărâri pronunţate în luna martie 2008, 46 hotărâri pronunţate în luna aprilie 2008 şi 18 hotărâri pronunţate în luna mai 2008 în condiţiile în care, activitatea desfăşurată de aceasta s-a situat sub media pe instanţă, nu a îndeplinit alte atribuţii decât cele de judecată.

De asemenea, s-a mai reţinut că în ultima perioadă anterioară exercitării acţiunii disciplinare, deşi a fost degrevată de participarea la şedinţele de judecată, nu a depus diligenţe pentru motivarea hotărârilor restante. 
În drept, Comisia de disciplină pentru judecători şi-a întemeiat acţiunea pe dispoziţiile art. 98 – 101 din legea sus-menţionată.

În dovedirea acţiunii, Comisia de disciplină a solicitat proba cu acte şi orice alte probe a căror necesitate ar rezulta din dezbateri.

Analizând probele administrate în cauză, Secţia pentru judecători reţine următoarele:

I. În dosarul nr. 1512/2008 al Judecătoriei S, având ca obiect învestirea cu formulă executorie a unui bilet la ordin, dezbaterile au avut loc la data de 01.04.2008, pronunţarea fiind amânată succesiv la  08.04.2008 şi 15.04.2008.
La data de 27.05.2008 reclamantul SC „H.” SRL a solicitat eliberarea biletului la ordin aflat la dosar, reclamând faptul că nu are cunoştinţă de soluţia pronunţată, întrucât nu a fost trecută în condica şedinţelor de judecată. Abia la data de 29.05.2008, urmare a solicitărilor repetate, pârâta judecător a înmânat dosarul grefierului, fără însă a oferi explicaţii cu privire la motivele care au împiedicat-o să consemneze soluţia în condica şedinţelor de judecată. 

      În dosarul nr. 3178/302/2008, având ca obiect cererea de investire cu titlu executoriu a unui contract de prestări servicii, dezbaterile pe fond au avut loc la data de 08.04.2008, pronunţarea fiind amânată la data de 15.04.2008 şi ulterior la 22.04.2008. Soluţia din dosar a fost trecută în condica de şedinţă abia la data de 16.05.2008, fără ca pârâta judecător să poată justifica această deficienţă. 
În dosarul nr. 1425/302/2008, dezbaterile au avut loc la data de 22.04.2008, pronunţarea fiind amânată la datele de 25.04, 30.04, 05.05, 09.05, 15.05, 20.05, 23.05, 29.05, 05.06, 09.06 şi 16.06.2008, dată de la care nu se mai face nici o menţiune în condica şedinţelor de judecată.
Dosarul nr. 2759/302/2008 a rămas în pronunţare la data de 13.05.2008, ulterior pronunţarea fiind amânată la datele de 16.05, 20.05, 23.05, 29.05, 05.06, 09.06, 16.06 şi 27.06, 04.07.2008, după care nu se mai face nici o menţiune în condica de şedinţă.
Şi în dosarul nr. 2760/302/2008, luat în pronunţare la data de 13.05.2008, a fost amânată pronunţarea la datele de 16.05, 20.05, 23.05, 29.05, 05.06, 09.06, 16.06, 27.06 şi 04.07.2008, după care nu se mai fac menţiuni în condica de şedinţă.
II. Referitor la redactarea cu întârziere a hotărârilor s-a constatat că la data de 16.07.2008 pârâta judecător O.A.N. înregistra un număr de 107 hotărâri neredactate în termenul legal, din care 19 hotărâri pronunţate în luna februarie 2008, 24 hotărâri pronunţate în luna martie 2008, 46 hotărâri pronunţate în luna aprilie 2008 şi 18 hotărâri pronunţate în luna mai 2008.
În lipsa unor criterii prevăzute de lege în funcţie de care să se stabilească caracterul imputabil al efectuării cu întârziere a lucrărilor, Secţia reţine că, într-o asemenea evaluare, trebuie avute în vedere toate aspectele care ţin de activitatea profesională desfăşurată de pârâta judecător în perioada de referinţă şi în raport de care să se constate, în concret, dacă redactarea peste termenul legal de 30 de zile a hotărârilor este sau nu imputabilă acesteia.
În acest sens, se constată că în perioada ce a făcut obiectul controlului, activitatea profesională desfăşurată de judecător s-a situat sub media pe instanţă, având o încărcătură redusă (522 dosare rulate în cele 18 şedinţe de judecată la care a participat) şi cauze cu un grad relativ redus de complexitate (învestiri cu formulă executorie, plângeri contravenţionale, somaţii de plată).

De asemenea, s-a reţinut că în anul 2008 nu a îndeplinit alte atribuţii administrative, iar în ultima perioadă, deşi a fost degrevată de participarea la şedinţele de judecată, nu a depus diligenţe pentru motivarea hotărârilor restante.
I. Pentru a se reţine că pârâta judecător nu a pronunţat în termenul legal hotărârile şi nu a consemnat situaţia dosarului în condica şedinţelor de judecată, Secţia pentru judecători a avut în vedere referatele întocmite de grefierii D.M., V.G., A.A. şi B.A. din care rezultă că în dosarele în care pârâta judecător a amânat succesiv pronunţarea nu s-au putut întocmi la timp încheierile de amânare a pronunţării, deoarece pârâta judecător nu comunica data amânării acesteia, nu preda dosarele grefierilor imediat după şedinţă şi nici nu menţiona în condică acest termen. Acestea se coroborează cu referatele întocmite de către grefierii-arhivar P.D. şi B.P. (filele 93, 94 din dosar nr. 109/CDJ/2008) din care se reţine că la şedinţele completului prezidat de pârâta judecător, condica şedinţelor de judecată revenea în arhivă necompletată la rubrica „soluţia”, ori cuprindea menţiuni de genul „vezi minuta”, fără ca aceasta să fie ataşată condicii, decât după 2-3 zile sau chiar la 2-3 săptămâni de la pronunţare. 

Totodată, aceste date rezultă şi din înscrisurile aflate la dosar, respectiv copii ale dosarelor reţinute anterior şi în care pronunţarea a fost amânată în repetate rânduri, ale condicii şedinţelor de judecată, precum şi a listingurilor de pe pagina web a instanţei privind listele şedinţelor de judecată conduse de pârâta judecător.
II. Fapta pârâtei judecător de a redacta cu întârziere hotărârile, din motive imputabile, a rezultat din coroborarea datelor cuprinse în registrul de evidenţă a redactării hotărârilor (filele 230-251 şi 350-367 din dosar nr. 109/CDJ/2008) cu cele cuprinse în Situaţia dosarelor pronunţate şi neredactate de pârâta judecător la data de 16.07.2008 (filele 227-229 din dosar nr. 109/CDJ/2008) precum şi cu cele din Situaţia hotărârilor neredactate în termen în materie civilă şi penală din cadrul Judecătoriei Sectorului 5 Bucureşti, din care rezultă numărul hotărârilor şi încheierilor redactate peste termen. 
Totodată, au fost avute în vedere şi adresele emise de conducerea instanţei (filele 95 şi 225 din dosar nr. 109/CDJ/2008), din care se reţine că pârâta judecător a fost rechemată din concediul de odihnă aprobat, începând cu datele de 01.07 şi 14.07.2008, datorită numărului mare de hotărâri neredactate.

În aprecierea caracterului imputabil al motivelor care au condus la efectuarea cu întârziere a lucrărilor ce-i reveneau pârâtei judecător, au fost avute în vedere şi înscrisurile aflate la dosar la filele 14-33, 48-79 şi 83-86) din care rezultă că volumul de activitate desfăşurat de către pârâta judecător O.A.N. în perioada 03.01.2008 – 13.05.2008 s-a situat sub media pe instanţă, atât ca număr de şedinţe cât şi ca număr de dosare rulate şi soluţionate, acestea având ca obiect somaţii de plată, plângeri formulate împotriva procesului verbal de constatare a unei contravenţii şi investiri cu formulă executorie. De asemenea, se reţine şi faptul că nu a îndeplinit alte atribuţii decât cele de judecată şi că, deşi a fost degrevată şi de această obligaţie pentru o perioadă de timp, nu a depus diligenţe pentru motivarea hotărârilor restante.
Faptele astfel cum au fost reţinute contravin prevederilor articolelor 260 şi 264 alin. 1) Cod procedură civilă potrivit cărora, dacă instanţa nu poate hotărî de îndată, pronunţarea se va amâna pentru un termen pe care preşedintele îl va pronunţa şi care nu va putea fi mai mare de 7 zile şi că motivarea hotărârii se va face în termen de cel mult 30 de zile de la pronunţare, dar şi ale art. 5 din Regulamentul de ordine interioară al instanţelor judecătoreşti, care prevăd printre îndatoririle judecătorilor şi pe aceea de a respecta prevederile legale şi pe cele ce rezultă din regulamente.

Omisiunea trecerii soluţiilor în condica de şedinţă şi aceea de a preda dosarele pe circuit reprezintă  şi o încălcare a dispoziţiilor art. 83, art. 105 şi art. 109 din Regulamentul de ordine interioară al instanţelor judecătoreşti. 

În art. 83 pct. 5 se  prevede că în condica şedinţelor de judecată se trec, în ordinea înscrisă în listă, dosarele din fiecare şedinţă, separat pe complete, noul termen de judecată în caz de amânare a judecăţii, hotărârea pronunţată şi numărul acesteia, precum şi iniţialele judecătorului care o va redacta.

Conform art. 105 alin. 4) numerele de hotărâre se dau în ordinea înscrierii lor în condica de şedinţă, separat pe materii.
La art. 109 din acelaşi Regulament se prevede că, a doua zi după pronunţarea hotărârilor, grefierii sunt obligaţi să prezinte dosarele soluţionate şi cele în care judecata a fost suspendată grefierului - şef, iar la curţile de apel, tribunale şi tribunale specializate şi persoanei cu atribuţii pe linie de statistică, spre a fi înregistrate în registrul de evidenţă a redactării hotărârilor, în situaţiile statistice, precum şi în celelalte evidenţe.

Aceste dispoziţii creează obligaţia pentru judecător de a înscrie soluţia în condica de şedinţă, pentru ca justiţiabilii care nu au fost prezenţi la pronunţare să ia cunoştinţă de conţinutul lor, pentru ca hotărârilor să le poată fi atribuit numărul corespunzător şi pentru întocmirea evidenţei statistice a instanţei.
Modalitatea de lucru adoptată de către pârâta judecător a avut drept consecinţe perturbarea a activităţii instanţei, prin nepronunţarea în termen a hotărârii şi neconsemnarea situaţiei dosarului, fiind împiedicată numerotarea corectă a hotărârilor, cu riscul denaturării datelor din situaţia statistică a dosarelor şi neefectuarea lucrărilor de către grefieri în termenele prevăzute de Regulament.

O altă consecinţă a faptelor săvârşite de pârâta judecător a reprezentat-o percepţia justiţiabililor asupra activităţii instanţei, aprecierile negative ale acestora fiind determinate de faptul că nu pot lua la cunoştinţă despre situaţia propriilor dosare. 

Această modalitate de lucru a condus şi la temporizarea procedurilor judiciare, prelungind nejustificat durata acestora, ceea ce reprezintă o încălcare a dispoziţiilor articolului 6 din Convenţia Europeană pentru Apărarea Drepturilor şi Libertăţilor Fundamentale.

Raportat la prevederile Legii 303/2004 privind statutul judecătorilor şi procurorilor, republicată cu modificările şi completările ulterioare, faptele săvârşite de pârâta judecător O.A.N., anterior expuse, reprezintă conţinutul abaterilor disciplinare prevăzute de articolul 99 lit. g) şi i), şi anume refuzul nejustificat de a îndeplini o îndatorire de serviciu şi efectuarea cu întârziere a lucrărilor, din motive imputabile.

Sub aspectul laturii subiective se reţine că vinovăţia pârâtei judecător în săvârşirea primei fapte îmbracă forma intenţiei şi rezultă din atitudinea adoptată de  pârâta judecător care, deşi i s-au amintit consecinţele refuzului de a se conforma normelor legale, a continuat să procedeze contrar acestor prevederi.

În ceea ce priveşte a doua faptă, vinovăţia pârâtei judecător reiese din modul în care aceasta a înţeles să-şi îndeplinească obligaţiile profesionale ce-i revin, în condiţiile în care numărul şedinţelor de judecată şi al hotărârilor pronunţate era mai mic decât al celorlalţi judecători ai instanţei şi nu a avut alte atribuţii administrative. 
La individualizarea sancţiunii ce se va aplica, în condiţiile art. 100 din Legii 303/2004 privind statutul judecătorilor şi procurorilor, republicată cu modificările şi completările ulterioare, Secţia va avea în vedere gravitatea concretă a faptelor, caracterul repetitiv al nerespectării unor norme legale, pe o perioadă lungă de timp, urmările acestora, atitudinea pe care pârâta judecător a înţeles să o adopte pe parcursul procesului şi circumstanţele personale ale pârâtei judecător. 
Astfel, se va avea în vedere că, deşi la nivelul conducerii instanţei s-au luat o serie de măsuri administrative pentru preîntâmpinarea apariţiei unor disfuncţionalităţi grave în activitatea curentă, pârâta judecător a persistat în această conduită. Astfel, din conţinutul referatelor întocmite de preşedintele Secţiei penale a Judecătoriei S. rezultă că i s-a atras atenţia verbal că prin necompletarea condicii şedinţelor de judecată, perturbă activitatea compartimentelor auxiliare. La nivelul colegiului de conducere s-a luat hotărârea ca pârâta judecător să-şi desfăşoare activitatea în cadrul secţiei civile, unde a îndeplinit, cu precădere, activitatea judecătorului de serviciu şi a soluţionat cererile de investire cu formulă executorie, doar din februarie 2008 prezidând completul de judecată care soluţiona cauze de competenţa judecătorului stagiar. 
În baza articolului 100 lit. d din Legea nr. 303/2004 privind statutul judecătorilor şi procurorilor republicată cu modificările şi completările ulterioare, va aplica pârâtei judecător O.A.N. sancţiunea excluderii din magistratură.

Văzând şi dispoziţiile art. 48 şi art. 49 alin. 2 din Legea nr. 317/2004 privind Consiliul Superior al Magistraturii, republicată, cu modificările ulterioare, 
PENTRU ACESTE MOTIVE
ÎN NUMELE LEGII

HOTĂRĂŞTE:

Admite acţiunea disciplinară formulată de Comisia de disciplină pentru judecători împotriva doamnei O.A.N. - judecător la Judecătoria S.

În baza art. 100 lit. d din Legea nr. 303/2004, privind statutul judecătorilor şi procurorilor, republicată cu modificările şi completările ulterioare, aplică doamnei O.A.N. - judecător la Judecătoria S. sancţiunea „excludere din magistratură”, pentru săvârşirea abaterilor disciplinare prevăzute de art. 99 lit. g) şi i) din acelaşi act normativ.

Cu drept de recurs în 15 zile, la Completul de 9 judecători al Înaltei Curţi de Casaţie şi Justiţie.
Pronunţată în şedinţă publică, 29 aprilie 2009.

